
ביהמ"ש המחוזי ירושלים, כבוד השופט/ת תמר בזק רפפורט 

ביהמ"ש המחוזי בירושלים דחה בקשה לאישור תביעה ייצוגית כנגד הדסה, כללית ומדינת ישראל, בה נטען להפרדה במחלקת יולדות בין נשים יהודיות וערביות. 

בפסק הדין צוין כי משרד הבריאות פועל לאורך השנים למתן הוראות עדכניות לבתי החולים והכשרות לעובדים, לסיכול גזענות בבתי החולים בכלל ובמחלקות יולדות בפרט. 

במסגרת הבקשה העידו מנהלים בבתי החולים הדסה הר הצופים, העמק (עפולה), סורוקה ולגליל (נהריה) ושללו הפרדה כזו. כך גם נציגת משרד הבריאות. 
לצד זאת אישרו מנהלי בתי החולים הדסה הר הצופים, העמק וסורוקה כי הם אינם שוללים העתרות לבקשת יולדת להעברת חדר מנימוקים שפתיים ותרבותיים, ובלבד שאינם גזעניים, ובכל מקרה הם פועלים בהתאם להנחיות משרד הבריאות בעניין. 
בית המשפט אימץ את דברי מנהלי בתי החולים כמשקפים את מדיניות בתי החולים שאכן תואמת את הנחיות משרד הבריאות. 
לאור זאת נדחתה הבקשה לאישור תביעה ייצוגית. 

כאמור בפסק הדין, מקרים פרטניים בהם אנשי צוות מפרידים בין יולדות שלא כדין, יש לברר במסגרת תביעה אישית בה ניתן לעמוד על מלוא הנתונים הפרטניים הרלבנטיים, ולא בתביעה ייצוגית, בה נבחן עניינם של כלל המיוצגים ושל קבוצת המיוצגים, ככזו. 





*** הנוסח המחייב הוא של פסק הדין המלא ***

